Yhdistetyt asiat T-90/07 P ja T-99/07 P

Belgian kuningaskunta ja Euroopan yhteisöjen komissio

vastaan

Emmanuel Genette

”Muutoksenhaku — Henkilöstöasia — Henkilöstö — Eläkkeet — Kansallisten eläkeoikeuksien siirto — Päätös, jolla hylätään eläkeoikeuksien siirtohakemuksen peruuttaminen ja uuden siirtohakemuksen esittäminen — Virkamiestuomioistuimen toimivalta — Oikeudenkäynnin kohteen muuttuminen — Virkamiestuomioistuimessa nostetun kanteen tutkimatta jättäminen”

Yhteisöjen ensimmäisen oikeusasteen tuomioistuimen tuomio (valituksia käsittelevä jaosto) 18.12.2008 II ‐ 3863

Tuomion tiivistelmä

Se, ettei valituksessa ole ensimmäisen oikeusasteen tuomioistuimen työjärjestyksen 139 artiklan 1 kohdan b alakohdassa tarkoitetulla tavalla vaatimuksia siitä, että virkamiestuomioistuimessa esitetyt vaatimukset hyväksyttäisiin kokonaan tai osittain, ei riitä perusteeksi sille, että valitus jätetään tutkimatta, koska valituksessa on työjärjestyksen 139 artiklan 1 kohdan a alakohdan mukaisesti valittajien vaatimukset siitä, että virkamiestuomioistuimen tuomio kumotaan. Tällaisen valituksen tehokas vaikutus säilyy nimittäin näissä olosuhteissa, koska jos ensimmäisen oikeusasteen tuomioistuin hyväksyy valittajan kumoamisvaatimukset, se ei kuitenkaan tällä päätä riita-asiaa, vaan sijoittaa asianosaiset uudelleen asemaan, jossa ne olivat ennen tuomion antamista. Tuomioistuin, joka tämän jälkeen ratkaisee asian lopullisesti, olipa se sitten virkamiestuomioistuin tai ensimmäisen oikeusasteen tuomioistuin itse, käyttää sille yhteisöjen tuomioistuimen perussäännön liitteessä I olevan 13 artiklan 1 kohdassa osoitettua toimivaltaa, ja sen on otettava huomioon tämän asianosaisen virkamiestuomioistuimessa esittämät vaatimukset ja hyväksyttävä ne kokonaan tai osittain tai hylättävä ne ilman, että sillä olisi mahdollisuutta perustaa hylkäämistä siihen, ettei vaatimuksia ole uudistettu tässä tuomioistuimessa. (ks. 40 ja 41 kohta)

Henkilöstösääntöjen, sellaisina kuin ne olivat voimassa ennen henkilöstösääntöjen ja yhteisöjen muuta henkilöstöä koskevien palvelussuhteen ehtojen muuttamisesta annetun asetuksen N:o 723/2004 voimaantuloa, liitteessä VIII olevan 11 artiklan 2 kohdan toisen alakohdan mukaan toimielin, jonka palveluksessa virkamies on, määrittää niiden palvelusvuosien lukumäärän, joka aiemman palvelusajan osalta otetaan huomioon sen omassa eläkejärjestelmässä niiden eläkeoikeuksien määrän perusteella, jotka ovat karttuneet virkamiehelle kansallisissa eläkejärjestelmissä ennen toimielimen palvelukseen tuloa. Tämän säännöksen perusteella yhteisön toimielimen ainoana velvollisuutena on muuttaa sen omassa eläkejärjestelmässä huomioonotettaviksi palvelusvuosiksi niiden oikeuksien määrä, jotka niitä kansallisia eläkejärjestelmiä hallinnoivat elimet ovat laskeneet, joissa asianomaiselle virkamiehelle on karttunut oikeuksia ennen kuin hän tuli yhteisöjen palvelukseen. Siirrettävien eläkeoikeuksien laskeminen kuuluu sitä vastoin yksinomaan niiden kansallisia eläkejärjestelmiä hallinnoivien elinten toimivaltaan, joita siirto koskee. Kunkin jäsenvaltion tehtävänä on valita ja panna toimeen ne konkreettiset toimenpiteet, joiden avulla yhteisöjen virkamiehet voivat käyttää oikeuttaan siirtää yhteisön eläkejärjestelmään heille kansallisissa eläkejärjestelmissä karttuneet oikeudet. Päätökset, jotka koskevat siirrettävien eläkeoikeuksien määrän laskemista, ja päätökset, jotka koskevat näiden oikeuksien muuttamista yhteisön eläkejärjestelmässä huomioon otettaviksi palvelusvuosiksi, tehdään erilaisissa oikeusjärjestelmissä, ja ne kuuluvat kunkin oikeusjärjestelmän oman tuomioistuinvalvonnan alaan. Kansalliset viranomaiset ja tuomioistuimet ovat yksin toimivaltaisia tutkimaan hakemukset tai riita-asiat, jotka koskevat yhteisöjen virkamiehille kansallisissa eläkejärjestelmissä karttuneiden oikeuksien laskemista, ja asianomaisten virkamiesten asiana on saattaa tällaiset hakemukset tai riita-asiat näiden viranomaisten ja tuomioistuinten käsiteltäväksi sovellettavien kansallisten menettelysäännösten mukaisesti. (ks. 56 ja 57 kohta)

Koska yhteisöjen tuomioistuimet, joiden käsiteltävänä on virkamiehen nostama kumoamiskanne, eivät voi lausua kanteen ulkopuolisesta seikasta, niiden antamassa kumoavassa tuomiossa ei voida ylittää sitä, mitä kantaja on vaatinut kannekirjelmässään, jossa asian kohde on määriteltävä. (ks. 71 ja 72 kohta)

Se, että nimittävä viranomainen kieltäytyy tekemästä päätöstä virkamiehen vaatimukseen, jolla tämä vaatii saada sovelletun kansallisen lainsäädännön väitetyn lainvastaisuuden perusteella pyytää kansallista, eläkejärjestelmää hallinnoivaa elintä peruuttamaan jo tehdyn päätöksen, jolla asianomaiselle tässä järjestelmässä ennen yhteisöjen palvelukseen tuloa karttuneiden eläkeoikeuksien määrä on vahvistettu, ja tekemään tästä uuden päätöksen uuden kansallisen lainsäädännön perusteella, ei ole virkamiehelle vastainen toimi, koska nimittävällä viranomaisella ei ole toimivaltaa toteuttaa niitä toimenpiteitä, joita siltä on vaadittu. Tällainen vaatimus perustuu riitautukseen, joka koskee sitä, millä tavoin kansalliset eläkejärjestelmiä hallinnoivat elimet soveltavat kansallista oikeutta, mikä kuuluu henkilöstösääntöjen, sellaisena kuin ne olivat voimassa ennen henkilöstösääntöjen ja yhteisöjen muuta henkilöstöä koskevien palvelussuhteen ehtojen muuttamisesta annetun asetuksen N:o 723/2004 voimaantuloa, liitteessä VIII olevan 11 artiklan 2 kohdan toisesta alakohdasta johtuvan toimivallan jaon mukaisesti kansallisen oikeusjärjestyksen alaan ja tämän vuoksi ainoastaan kansallisten viranomaisten ja tuomioistuinten toimivaltaan. Asian saattaminen viimeksi mainittujen käsiteltäväksi voi tietyissä tapauksissa johtaa ennakkoratkaisupyynnön esittämiseen yhteisöjen tuomioistuimelle EY 234 artiklan nojalla. (ks. 87 ja 92–96 kohta)